એક ઝાટકા સાથે ગુલાલની કેબિનનું બારણું ખૂલ્યું અને અંતરા, નિખિલ અને બીજો એક અજાણ્યો માણસ અંદર આવી ગયાં. અંતરા તરત જ ગુલાલની ચેર પાસે દોડી આવી. પેલો માણસ મોબાઈલ પર કોઈકને સૂચનાઓ આપી રહ્યો હતો. નિખિલ પણ આવીને તરત જ ઇન્ટરકોમ પર કોઈ સાથે વાત કરવા માંડ્યો હતો અને અંતરાએ તો આવતાવેંત જ ગુલાલનો હાથ પકડીને એક ઝાટકા સાથે ચેરમાંથી ઊભી કરી દીધી અને પોતે ત્યાં ગોઠવાઈ ગઈ. ત્યાં સુધી નિખિલ અને પેલા માણસની વાત પૂરી થઈ ગઈ હતી. નિખિલે ગુલાલને કહ્યું, ‘અત્યારે કંઈ જ પૂછીશ નહીં, અને બોલીશ પણ નહિ. ચૂપચાપ અમે જે કરીએ એ બધું જોયા કર.’